SA Skrywers En DigtersSkrywers, Digters, Stories, Boeke, Bundels, Afrikaans, Kompetisies, Uitdagings, slypskool, lekker leesMaart 2017
Gaan loer in by INK
Maart 27, 2017 Maart 27, 2017 Leave a comment
INK help ons om nog beter te skryf. Sluit asb by hulle aan:
Kry jou gedig in ons digbundel
Maart 27, 2017 1 Comment
ONS EERSTE DIGBUNDEL!!!!
Hier volge die beplanning vir ons eerste digbundel:
Enige gedig oor liefde, gebroke liefde, moederliefde, verstote liefde ens.
Julle kan die hele April gedigte plaas op die blad in die tema, onder die opskrif:
Ander gedigte steeds welkom.
Van 1Mei – 14 Mei, mag jy slegs jou twee beste gedigte e-pos na my OF Elsabe vir keuring:
Vanaf 15 Mei sal ons gedigte keur vir die bundel, dit laat proeflees en dan na Groep 7 stuur vir die druk daarvan. Ons wil graag so veel van ons lede as moontlik in die bundel akkommodeer.
Maart 26, 2017 1 Comment
Die laaste week lees ons baie navrae oor hoe 'n storie moet "lyk" wanneer jy dit vir iemand stuur. Of dit nou op die radio gelees gaan word of op 'n website gaan verskyn, hoe netjies jou storie lyk behoort net so belangrik te wees soos hoe goed die storie is.Jy sal nie in 'n ou sweetpak opdaag vir 'n werksonderhoud nie, so trek jou storie netjies aan. Ons het by al die groot uitgewers gaan loer en die kriteria is amper identies. Hier is wat ons gevind het:
Fiksie: romans, poësie, kortverhale, ens. (NB Uitgewers, Human & Rousseau)
Manuskripvoorleggings (LAPA Uitgewers)
Manuskripte moet asseblief op wit A4-papier getik wees, in dubbelspasiëring, in 'n maklik leesbare lettertipe (12 pt Times New Roman is verkieslik), net aan een kant van die bladsy, en met kantruimtes (margins) wat breed genoeg is om aantekeninge te maak (sowat 2 cm weerskante is voldoende). Manuskripte moet verkieslik nie gebind wees nie.
Elektroniese voorleggings word nie vir die Niefiksie- en Fiksie-afdelings aanvaar nie. Pos jou manuskrip na: Posbus 123, Pretoria, 0001 of koerier dit na Bosmanstraat 380, Pretoria, 0002.
Elektroniese voorleggings word vir die Kinder- en jeugafdeling aanvaar. E-pos jou manuskrip aan doretv@lapa.co.za
Omdat LAPA baie manuskripte ontvang, kan dit tot vier maande neem om 'n keuring af te handel en oor publikasie te besluit. Indien jy ná vier maande vanaf ontvangserkenning nog geen terugvoering ontvang het nie, is jy welkom om met ons in verbinding te tree.
Sluit asseblief 'n dekbrief by jou manuskrip in. Dit moet jou kontakbesonderhede, die titel van jou manuskrip, die teikenmark wat jy in gedagte het, 'n sinopsis en 'n kort publikasie-agtergrond, indien jy reeds gepubliseer het, bevat.
Voorsien die manuskrip van 'n titelbladsy, asseblief. Op die titelbladsy moet jou naam, adres, e-posadres en telefoonnommers wees asook die titel van die manuskrip. Dui ook jou manuskrip se woordtelling aan.
Let asseblief daarop dat alle manuskripte op die skrywer se risiko voorgelê word. Hoewel ons alle moontlike voorsorg tref met manuskripte in ons bewaring, kan ons nie aanspreeklikheid aanvaar vir enige moontlike verlies of beskadiging nie. Dit is dus raadsaam om altyd 'n afskrif van 'n manuskrip te maak, en nooit oorspronklike illustrasies of ander oorspronklike grafiese materiaal by 'n voorlegging in te sluit nie.
Kinderboekskrywers hoef nie illustrasies te voorsien nie. Die uitgewery sal self 'n illustreerder aanwys en vergoed indien 'n manuskrip vir publikasie aanvaar word.
Daar is geen voorgeskrewe lengte/woordtelling vir verskillende ouderdomsgroepe nie, en ons maak ook geen aanbevelings in hierdie verband nie.
Skrywers hoef nie self illustrasies te voorsien nie. Ons verkies dit om manuskripte sonder illustrasies te ontvang. Indien jou manuskrip vir publikasie aanvaar word, sal LAPA 'n geskikte illustreerder aanwys en vergoed om die illustrasies te doen. Sou jy illustrasies saamstuur, moet asseblief nie oorspronklike kunswerke stuur nie –LAPA aanvaar geen aanspreeklikheid vir materiaal wat verlore raak nie.
Illustreerders is welkom om 'n portefeulje met voorbeelde van hul werk te stuur, of om 'n skakel na 'n aanlyn portefeulje elektronies aan te stuur. Belowende portefeuljes sal op lêer gehou en geraadpleeg word wanneer illustreerprojekte opduik, maar ons kan ongelukkig nie terugvoering oor illustrasievoorleggings verskaf nie. Moet asseblief nie oorspronklike kunswerke stuur nie – LAPA aanvaar geen aanspreeklikheid vir materiaal wat verlore raak nie.
Dui asseblief in jou dekbrief aan op watter ouderdomsgroep/teikenmark jou voorlegging gemik is.
– Bababoeke (0-3 jaar): Duursame kartonboekies, of interaktiewe boeke met byvoorbeeld skwiekers, legkaarte, vat-en-voel-insetsels, of opblaas-badboekies. Omdat dit baie duur is om te produseer, word oorsese boeke vertaal en in koproduksie met groot oorsese uitgewerye uitgegee. Voorleggings in hierdie kategorie word dus ongelukkig nie ingewag nie.
– Prenteboeke (3-5 jaar): Die teks is min en eenvoudig, met volkleur-illustrasies wat help om die storie te vertel. Hou in gedagte dat 'n standaardformaat-prenteboek gewoonlik 32 bladsye beslaan. 'n Prenteboekteks moet dus genoeg om die lyf hê om sinvol in hierdie formaat te kan uitgee. Voorbeelde: Babalela (Martie Preller en Andries en Erica Maritz), Moenie die knoppie druk nie (Jaco Jacobs en Chris Venter)
– Eerste leesboeke (5-7 jaar): Die teks is min en die taalgebruik eenvoudig, met volkleur-illustrasies wat help om die storie te vertel. Hierdie boekies is gemik op lesers wat pas self leer lees. Voorbeelde: Die Tippie-reeks (Jose en Reinette Palmer), Z is vir Zackie-reeks (Jaco Jacobs)
– Beginnerleesboeke (7-9 jaar): Kort, eenvoudige stories wat gewoonlik met volop illustrasies aangevul word. Die fokus is dikwels op prettige, opwindende en humoristiese storielyne. Voorbeelde: Die Oe la la, Lulu (Fanie Viljoen), My ouma is 'n rock-ster (Jaco Jacobs), Professor Fungus-reeks (Jaco Jacobs)
– Boeke vir intermediêre lesers (9-12 jaar): Humor, grilstories en avontuurverhale is onder meer gewild by hierdie ouderdomsgroep. Boeke het meestal swart-en-wit-illustrasies of soms geen illustrasies nie. Voorbeelde: Die Stalmaats-reeks (Lize Roux), die Sanri Steyn-reeks (Theresa van Baalen)
– Jeugboeke vir jonger tieners: (12-15 jaar): Boeke vir hierdie ouderdomsgroep handel oor kwessies wat eie is aan die teikenmark se leefwêreld of tot tieners van hierdie ouderdom spreek. Voorbeelde: Die Thomas@-reeks (Carina Diedericks-Hugo), 'n Goeie dag vir boomklim (Jaco Jacobs), Middernagklub (Christien Neser)
– Jeugboeke vir ouer tieners (15-18 jaar): Lesers van hierdie ouderdom lees dikwels reeds boeke vir volwassenes, maar boeke vir hierdie ouderdomsgroep handel gewoonlik oor karakters van 'n ooreenstemmende ouderdom as die teikengroep. Voorbeelde: Al wat ek weet (Marita van der Vyver), Uit (Fanie Viljoen), Asem (Jan Vermeulen),
Manuskripte moet verkieslik so volledig as moontlik voorgelê word.
Formaat: Daar is geen voorskrifte vir die lettertipe, lettergrootte en spasiëring nie. Manuskripte kan elektronies of per pos gestuur word. Geen hand-geskrewe manuskrip sal oorweeg word nie.
Die manuskrip moet vergesel word van 'n kort (verkieslik 1-2 bladsye) CV van die skrywer met die nodige kontakbesonderhede.
Die manuskrip moet die volgende insluit:
'n Voorwoord waarin die konsep verduidelik word en die doel van die boek asook die gehoor vir wie hierdie boek geskryf is, uiteengesit word.
'n Volledige inhoudsopgawe met 'n benaderde woordtelling per hoofstuk.
Ten minste 2 volledige hoofstukke, alhoewel 'n kwart van die manuskrip eerder verkies word.
Illustrasies en foto's moet saam met die manuskrip voorsien word, waar dit deel vorm van die manuskrip en in ander gevalle waar dit beskikbaar is.
Die evalueringsproses kan tot 4 maande duur en manuskripte word nie teruggestuur nie tensy die manuskrip van 'n gefrankeerde koevert vergesel word. Waar gemaakte artikels (soos in die geval van handwerkboeke) saamgestuur is, sal die artikels weer aan die skrywer terugbesorg word.
'n Voorwoord waarin die konsep verduidelik word, hoe daar op die versameling resepte besluit is asook die gehoor vir wie hierdie boek geskryf is.
Die manuskrip moet 'n volledige reseptelys insluit, opgedeel in kategorieë soos deur die skrywer gesien.
Ten minste 100 resepte moet gelys word.
Beide metrieke (g/ml) en koppie- en lepelmates moet gegee word.
Die voorwoord soos uiteengesit onder punt 4a moet voorsien word.
Addisioneel moet die skrywer verduidelik hoe hierdie boek van ander handwerkboeke, wat alreeds op die mark is, verskil.
Ten minste 5 projekte, verteenwoordigend van die verskillende afdelings, moet ingesluit word.
Elke projek moet voorsien word van 'n foto van die finale produk of die produk self. Die uitgewer kan egter nie verantwoordelik gehou word vir skade aan die produkte wat tydens die evalueringsproses opgedoen is nie.
Die uitgewer word ook nie verantwoordelik gehou vir enige kostes aangegaan in die maak van die artikels vir voorlegging nie.
TEGNIESE VERSORGING: FIKSIE EN ROMANZA
Dink ten minste drie titels uit, asseblief! Skryf onder die titel van die manuskrip 'n hofie "Alternatiewe titels" en voeg dan jou ander twee voorstelle daarby. Bly weg van titels wat te liries is, te lank is, of te outyds klink. Twee tot vier woorde is genoeg.
Onthou om bladsye te nommer.
Lettertipe: Gebruik altyd Times New Roman 12 pt of Arial 12 pt.
Tik manuskripte in dubbelspasiëring.
Laat 'n kantlyn van ongeveer 15 tot 20 mm aan beide kante van die bladsy toe vir die keurder se aantekeninge.
Elke nuwe hoofstuk begin bo-aan 'n nuwe bladsy.
Die eerste paragraaf van elke hoofstuk begin teenaan die kantlyn, die ander paragrawe moet 15 mm inkeep.
Die held se perspektief word van die heldin se perspektief geskei deur 'n nuwe paragraaf.
Daar mag nie 'n skoon reël tussen paragrawe wees nie. Dit word nét tussen tyd- en plekspronge gebruik.
Tik net een spasie ná 'n punt of enige ander leesteken.
Moenie Page breaks instel nie. Die teks loop vanself oor na die volgende bladsy.
Moenie Macros of Symbols gebruik om leestekens of spesiale karakters te verkry nie. Sien die kodes in die onderstaande tabel. Onthou dat die NUM-lock geaktiveer moet wees, en hou die ALT-sleutel in terwyl die kode getik word. Waar skootrekenaars nie hierdie funksie het nie, kan daar wel van Insert/ Symbol gebruik gemaak word.
Die Romanza-reeks bestaan uit vier nuwe boeke wat elke maand verskyn.
Lengte: 44 000 woorde
Die manuskrip moet in die derde persoon en uit die heldin se perspektief geskryf word. Dit fokus op die stadig ontwikkelende verhouding tussen die held en heldin – vandat die chemiese reaksie tussen hulle ontstaan tot en met die kulminasie van hul liefde.
Opregte en eerlike emosies vorm die basis van die romanse. Die kern van die reeks is innerlike konflik. Deel daarvan is dalk dat die heldin stry teen haar gevoel vir die held, want sy wil haarself eers bewys en nie nou al trou en kinders kry nie.
Hoewel seksuele spanning 'n noodsaaklike element is, is seksuele omgang nét toelaatbaar wanneer die twee hoofkarakters committed is. Die klem is altyd op die heldin se emosionele belewing, met geen eksplisiete of grafiese beskrywing van die seksdaad self nie. Die leser wil meegesleur word deur die delikate en sensuele ondertone. Sy wil die uitgestelde begeerte, die romantiese afwagting en die misterie van die liefde saam met die heldin ervaar en veral sáám met haar op die held verlief raak. Sy wil deel wees van die emosionele struikelblokke tussen die hoofkarakters en hoe hulle dit uiteindelik oorkom om ware geluk te vind in 'n romanse wat die toets van die tyd sal deurstaan.
Hoewel die reeks in realiteit gesetel is, bied Romanza meesleurende, moderne en eietydse fantasieë vir die leser. Daar is ruimte om relevante en kontemporêre issues wat vandag se vrou raak, te ontwikkel – solank dit binne die parameters van die romanse val.
In hierdie storie is dit gewoonlik die heldin se eerste ervaring van volwasse liefde. Sy is in haar twintigs, is reeds in 'n beroep, bly op haar eie en is onafhanklik. Sy is lewenslustig, interessant en het hope belangstellings. Hoewel sy maagdelik is, is sy nie naïef nie. Die held is ietwat ouer en meer ervare, sjarmant en in beheer van die situasie. Hy is suksesvol, seker van homself, weet presies wat hy wil hê . . . én hoe om dit te kry.
Die heldin is ietwat meer gesofistikeerd en het besliste idees oor die lewe in hierdie storie. Sy is in haar dertigs, vurig en onafhanklik, dalk ietwat skepties oor die liefde? Sy kan moontlik geskei wees, 'n kind hê en/of 'n beroepsvrou wees. Die manlike geslag beïndruk haar nie sommer nie, want she's been around. Dit beteken nie dat sy moet oorkom as 'n aartsfeminis nie, sy is net meer deurleef as haar suster van twintig. Dié storie word ook in die derde persoon en uit die heldin se perspektief geskryf.
Die held is dinamies, charismaties, het 'n sin vir humor, is suksesvol en verstaan die heldin se diepste behoeftes. In hom kom sy haar moses teë, want hy sien deur haar en wéét hoe om haar te hanteer.
Hierdie storie is 'n kombinasie van humor en romanse. Die heldin is regtig funny. Sy trek bv. die verkeerde klere na formele onthale toe aan, sê dinge sonder om daaroor te dink, en neem haarself of die lewe nie te ernstig op nie. Baie soos Jilly Cooper se heldinne, in Octavia, Bella en Emma. Witty woordewisselings en misverstande tussen die held en heldin is deel van die storie. Die held kan moontlik met afgryse vervul wees met die lomphede wat die heldin aanvang soos in Bridget Jones. Of hy is dalk laid back en hoogs geammuseerd, soos die held in Laws of Attraction. Hoe ook al, hy is in beheer van die situasie en vind die heldin verfrissend anders. Die held moet voldoen aan al die vereistes vir die ideale held, met dié verskil dat hy dalk ietwat meer eksentriek is – sonder om heeltemal weird te wees.
Maart 24, 2017 Leave a comment
Antoinette Venter doen dit weer! Vroukeur het een van haar kortverhale goedgekeur!! Baie geluk!!
Maart 24, 2017 3 Comments
Maart 23, 2017 Maart 28, 2017 Leave a comment
Maart 23, 2017 Maart 23, 2017 5 Comments
TUSSEN TWEE GESEGDES:
Toe ek weer sien, verdwyn hy deur die venster.
Wat hy vir jou gesê het, is baie waar.
Toe ek daar kom, was hy al skool skool toe.
NA 'N REEKS SELFSTANDIGE NAAMWOORDE, BYVOEGLIKE NAAMWOORDE,
Op my lessenaar is daar boeke, potlode, penne, uitveërs en liniale. (Selfstandige naamwoorde)
Ouma is 'n goedhartige, voorbeeldige, hardwerkende en hoflike mensie. (Byvoeglike naamwoorde)
Die kindertjies skreeu, lag, gil, spring en dans van pure opgewondenheid. (Werkwoorde)
NA 'N UITROEP WAT SY KRAG VERLOOR HET:
Sjoe, ek weet regtig nie wie dit gedoen het nie.
Werklik, jy moet my glo.
Gits, ek het hom regtig nie gesien nie.
Ja, ek ken daardie outjie regtig nie.
Wag, laat ek jou gou vertel.
VOOR OF NA DIE NAAM VAN 'N PERSOON WAT DIREK AANGESPREEK WORD :
Dewald, bring asseblief my gholfstokke.
Kom help my gou hier, Marius.
Sal jy, Bianca, asseblief die tee bring.
Wagter, bring gou die bal.
VOOR VOEGWOORDE WANT, MAAR EN DOG:
Ek gaan nou slaap, want dit is al tienuur.
Sy kan vinniger hardloop, maar sy wil nie gereeld oefen nie.
Hy het my gewaarsku, dog ek wou nie luister nie.
VOOR EN NA SINNE OF SINSNEDES WAT INGELAS WORD (PARENTESE):
Pieter is, wat my betref, 'n baie goeie leier.
Elizma moes, om nie te val nie, baie styf vashou.
Gerhard moet, of hy nou daarvan hou of nie, die werk doen.
Ons weet almal dat, as dit nie reën nie, die boere verliese gaan ly.
VOOR EN NA 'N BYSTELLING:
Vanessa, ons netbalkapteine, is 'n baie knap speelster.
Marco, die seun met die breë skouers, is so sterk soos 'n bees.
Johann, die seun met die lang bene, hardloop baie vinnig.
Midde-Afrika is, volgens die skrywer, 'n land van kontraste.
WAAR WOORDE UITGELAAT IS OM HERHALINGS TE VOORKOM:
Hy is die vriendelike; sy broer, die norse.
Hy is die gierigaard; sy pa, die vrygewige.
ONTHOU: ONS GEBRUIK NIE KOMMAS NIE:
Voor die voegwoord "en".
Voor die volgende voegwoorde: dat, sodat, omdat, nadat, voordat.
Tussen die voornaamwoorde "julle julle", "hulle hulle", "ons ons".
WAAR DIE VOEGWOORD (WANT, MAAR, EN) UITGELAAT IS:
Ek gaan nou dorp toe; jy bly by die huis.
Ons moet nou vertrek; ons motor is egter 'n bietjie stukkend.
Juan is nie tuis nie; hy is vir belangrike sake Durban toe.
Anton gee voor dat hy my vriend is; hy sal dit eers moet bewys.
VOOR DAARENTEEN, DAARNA, DAAROM, DERHALWE, DUS, GEVOLGLIK, INTEENDEEL,
NIETEMIN, NOGTANS, TROUENS, TOG:
Ek werk baie hard; daarenteen hou jy heerlik vakansie.
Chris is ernstig siek; daarom bly hy in die hospitaal.
Wilco is nou weer blakendgesond; dus sal hy nou weer skool toe kom.
Dit het uiteindelik baie gereën; gevolglik sal die water nie meer beperk word nie.
Hy is nie lui nie; inteendeel, hy werk soos 'n eseltjie. (Na "inteendeel" en "trouens" kom altyd 'n komma)
VOOR DIE DIREKTE REDE:
Michelle sê: "Ek sal môre begin met my werkstukkie."
Franco het gevra: "Waar bly julle so lank?"
DUI ALTYD AAN DAT IETS GAAN VOLG OF VERDUIDELIKING VAN 'N GEDAGTE:
Julle moet onthou: ons het nie almal dieselfde talente nie.
By die see het ek die volgende gesien: vissies, seeskilpaaie en robbe.
Na Christine se toespraak was een aspek baie duidelik: sy gaan haar verkiesbaar stel.
Onthou: Altyd 'n kleinletter na die dubbelpunt.
MENSE SE DIREKTE WOORDE:
Jannie het hard geskreeu: "Hardloop vinniger!"
Emari het gesê: "Ek sal jou vanaand skakel."
AANHALINGS UIT GEDIGTE OF BOEKE:
"Jy moet jou naaste liefhê soos jouself", lees ons in die Bybel.
"Ek kan die grap nie vang nie", is 'n Anglisisme.
WAAR IRONIE (TEENOORGESTELDE WAT JY BEDOEL) TER SPRAKE IS:
Jou geliefde popster "sing" weer vanaand in die skoolsaal.
'N WOORD UIT 'N ANDER TAAL:
"Speaker" is 'n leenwoord uit Engels.
Almal "worry" deesdae oor alles.
DIE NAAM VAN 'N BOEK OF ARTIKEL:
Almal wil graag "Kringe in 'n Bos" van Dalene Matthee lees.
Ek het nie van "In die Groot Bokskryt" gehou nie.
AANHALINGS BINNE 'N AANHALING WORD MET EEN AANHALINGSTEKEN GESKRYF:
Henk het vertel: "Toe ek daar kom, het my maatjie gesê: 'Jy is weer laat.'"
Mnr. Swart het gesê: "Otto, jy het die woordjie 'ingenieur' verkeerd gespel."
OM 'N GEVOEL/EMOSIE STERK UIT TE DRUK, OF VERBASING OF VERONTWAARDIGING:
"Pasop!" skree Chanell.
Dit is 'n skreiende skande!
As ek tog net geweet het!
BY 'N BEVELSIN:
AAN DIE EINDE VAN 'N VRAAG KOM 'N VRAAGTEKEN:
Hoeveel geld skuld ek jou?
Het ek nie al met jou oor jou gedrag gepraat nie?
Waar het julle verlede Desember vakansie gehou?
VOOR DIE VOEGWOORDE SELFS, VERAL, AL:
Ek sal my vriende enige tyd help – selfs al bel hulle my na middernag.
Jy moet in elk geval gaan – al vra hulle jou glad nie.
Maak tog seker dat jy fiks is – veral vir die 400m.
OM DIE EERSTE DEEL VAN 'N SIN IN DIE TWEEDE DEEL TE BEKLEMTOON:
Daar was wanorde in die saal – totale chaos!
Hy het uiteindelik hier opgedaag – moeg en afgemat!
Die eerstespan het hulle wedstryd gewen – voorwaar 'n puik prestasie.
Oom Bertie het gekry waarna hy gesoek het – 'n pragtige vrou!
BY 'N ONVOLTOOIDE AANHALING:
"Die lewe is . . . "
"Die werkers wil heeldag . . ."
Ek het gewonder . . .
OM 'N POUSE AAN TE DUI:
Hy loop suutjies nader . . . wat sien hy?
Ek het onder die boom gaan sit . . . alleen.
OM TYDSDUUR TE SUGGEREER:
Hy loop en loop en loop . . .
Hy hou aan en aan . . .
'n Asterisk/sterretjie in 'n teks verwys na 'n aantekening of verwysing onderaan die bladsy (wat ook met 'n asterisk aangetoon word); so 'n aantekening kan iets in die teks verder omskryf of verduidelik.
Dankie aan Meneer Marcelle Stander.
Kry jou storie op EGAFRIKAANS
Maart 22, 2017 Leave a comment
Julle, hier is die blad wat ons stories wil plaas. www.egafrikaans.co.za/ Riana sal dit hanteer, so e-pos haar asseblief!
Stuur julle eg-afrikaanse stories van 500- 1000 woorde na rianaleroux111@gmail.com. Verkieslik humoristies van aard!
Maart 22, 2017 2 Comments
Julle, ons sit met groot talent hier by ons. Riana se storie Die Poskaart is aanvaar vir Huisgenoot en dit word 6 April gepubliseer. Baie geluk, Riana!! Jy is 'n ster!!